Odense Adresse-Contoirs Efterretninger, 1848-07-20
Paa Forespørgsel af Formanden for Llopds angaaende Vaabenstilstanden mellem Danmark og Tydskland har Lord Palmerston den 12 ds, ladet svare gjennem Understatssekretairen, Hr. Eddisbury, at det i Malmo mellem Danmarks og det tydske Forbunds Befuldmægtigede istandbragte Vaabenstilstandsudkast var antaget af den preussiske Regjering og at denne havde befalet Wrangel at underskrive Stilstanden og provisorisk at lade den træde i fuld Kraft; der syntes desuden at være Grund til at haabe, at disse befalinger fra den preussiske Regjering, der i dette Anliggende repræsenterede Forbundet, ikke vilde blive desavonerede af Forbundsdagen i Frankfurt. "Berl. Nationalzeit." bekræfter, at de mellem de danske og tydske Diplomater afsluttede Vaabenstilstandsbetingelser ere sendte til Frankfurt til Drøftelse og Antagelse; om dette er skeet direkte af Wrangel eller igjennem den preussiske Regjering er ikke klart: Man skulde antage det Første, med mindre at Rigsforstanderens Samtykke ansees blot for en Formalitet, hvorved der ikke vil gjøres Vanskeligheder. Samme Blad vil vide, at Hannover opfatter Vaabenstilstanden som et fuldendt Faktum og vil trække sine Tropper tilbage. J Kiel er den første Kanonbaad løben af Stabelen. - Den tydske Rigsforstander har udnævnt v. Schmerling til Jndenrigs- og Udenrigsminister, General Peucker (hidtil preussisk Kommissair ved Forbundsmilitairkommissionen) til Krigs- og Dr. Heckscher (fra Hamborg) til Justitsminister: Underhandlingerne med Camphausen om Ministerpræsidentskabet have ikke ført til Noget. Rigsforstanderen har derpaa udstedt en af de 3 nye Ministre kontrasigneret Proklamation til det tydske Folk, hvori det hedder: "Tydskere, Fædrelandet har at gjennemgaae alvorlige Prøvelser; de ville blive overvundne. Paa Eders Veie og Floder vil der atter udvikle sig Liv, Eders Flid vil finde Arbeide, Eders Velstand hæve sig, naar J have Tillid til Eders Repræsentanter, naar J have Tillid tilmig, som J have valgt til med Eder at gjøre Tydskland, enigt, frit og mægtigt. Men glemmer ikke, at Friheden kun fæster Rod under Beskyttelse af Orden og Lovlighed; virker med mig, at disse vende tilbage, hvor de ere blevne forstyrrede. Mod forbryderske Bestræbelser og Tøilesløshed vil jeg optræde med Lovenes fulde Vægt. Lader mig haabe, at Tydskland skal nyde en uforstyrret Fred; at bevare den, er min helligste Pligt; men skulde den tydske Ære, skulde den tydske Ret sættes i Fare, da vil den tappre tydske Hær vide at kæmpe og seire for Fædrelandet." Forbundsforsamlingen har nedlagt sine Funktioner Dagen efter Rigsforstanderen, Ankomst til Frankfurt. Kongen af Hannovers Erklæring af 7de, at han ikke ubetinget vil underkaste sig Centralmagtens Bestemmelser, har fremkaldt et stærkt Røre i den Frankfurter Nationalforsamling; efter lange Debatter, hvori det paa den ene Side ikke manglede paa Kraftudtryk, medens Man paa den anden Side raadede til Forsigtighed, antoges i Mødet den 13de et Andragende af den Deputerede Wydenbrugt, at Nationalforsamlingen af Kongen af Hannover skulde forlange Anerkjendelse af Centralmagten og Loven derom. J samme Møde vedtoges en Erklæring af Nationalforsamlingen, at det af den østerrigske Regjering under 2 April d. A. udstedte Forbud mod Udførselen af ædle Metaller var meget skadeligt saavel for Østerrig som fordet øvrige Tydskland, at det var en Forholdsregel der ikke lod sig retfærdiggjøre overfor de andre tydske Stater og ikke kunde forenes med Tydsklands Eenhed. Erklæringen skal meddeles den østerrigske Regjering paa en passende Vei. Nationalforsamlingen i Frankfurt har besluttet at bemyndige Centralmagten til at forøge de tydske Stridskræfter til 2 pCt. af Befolkningen; dette vilde danne en Hær af omtrent 800,000 Mand, hvoraf dog formodentlig en stor Deel kun vil existere paa Papiret. Der tales om, at der er Udsigt for Wrangel at blive Tydsklands Overfeltherre. - J Paris er Aarsdagen for Bastillens Bestormelse gaaet rolig forbi. - Den venetianske Repræsentantforsamling har den 4de med 127 Stemmer mod 6 besluttet Byen og Provindsen Venedigs Forening med det øvrige Øvreitaliens Stater. Fra Moldaus Grændse meldes den 6te, at 10,000 Russer i 4 Kolonner ere rykkede ind i Fyrstendommet, og at 4000 Mand Tyrker ville rykke ind i Wallachiet, hvor begge Magter traktatmæssigen ere berettigede til at intervenere til Bedste for den afsatte Hospodar. (Dagsposten.) DD. K. HH. Arveprinds, Ferdinand og Gemalinde med Suite afgik igaar med Ægir" fra Kjøbenhavn til Malmø. - Jfølge de engelske Aviser har den preussiske Generalkonsul i London underrettet samtlige Skibsførere, af preussiske Skibe, som ligge i engelske Havne, at der var afsluttet en Vaabenstilstand, og at Skibene nu kunde fortsætte deres Reiser. "Brem. Zeit." af 14de bemærker imidlertid, at Generalkonsulen i London dog har givet Vedkommende det Raad ikke at forlade England førend Man har faaet Efterretning om Ratificationen af Vaabenstilstanden.